Lav et referat af nedenstående tekst:

Tekst:
Det bliver dyrere at rejse med busser og tog i Nordjylland. Fra søndag stiger priserne på to zoners kontantbilletter, to og tre zoners rejser på rejsekortet samt på to og tre zoners pendlerkort. Konkret betyder det, at kontantbilletten stiger fra 22 til 24 kroner, mens folk, der rejser tre zoner med rejsekort vil opleve en prisstigning fra 24 kroner til 27 kroner for en rejse. Priserne stiger hvert år i januar for passagerer med bus og tog. - I år har vi forsøgt at friholde vores pendlere i så stor en udstrækning som mulig samtidig med, at hensynet til den fælles harmonisering på tværs af selskaberne skal varetages, siger Mette Henriksen, der er chef for kunder og salg hos NT. Grænse for prisstigninger Trafik-, Bygge- og Boligstyrelsen har fastlagt en grænse for hvor meget, priserne må stige. Loftet ligger på 1,9 procent. Samtidig er aftalen, at det altid skal være billigere at rejse på et pendlerkort fremfor et rejsekort, hvis kunden rejser mere end 38 gange om måneden. - Når vi ændrer taksterne på to og tre zoners rejser på rejsekortet, vil det påvirke en stor andel af vores kunder, men prisstigningerne er samtidig meget lave. Den største prisstigning vil kunderne, der rejser tre zoner opleve, siger Mette Henriksen fra NT. Sidste år var der prisstigninger på stort set alle zoneniveauer for pendlerne, men denne gang er det alene pendlerne på to og tre zoners pendlerkort, der oplever en stigning.

Referat:
Nordjyllands Trafikselskab indfører søndag nye priser. Blandt andet stiger en kontantbillet med to kroner.